กรุงศรีฯชี้กำลังซื้อเพิ่ม หลังหมดภาระรถคันแรก
นายสมประวิณ มันประเสริฐ ที่ปรึกษาและหัวหน้าทีมวิจัยเศรษฐกิจ ธนาคารกรุงศรีอยุธยา เปิดเผยว่า ฐานะการเงินของครัวเรือนไทยทยอยฟื้นตัว เนื่องจากภาระหนี้จากรถคันแรกของครัวเรือนทยอยหมดลงนับจากปลายปีนี้เป็นต้นไป ส่งผลให้กำลังซื้อของครัวเรือนเพิ่มขึ้น 8,000-1.2 หมื่นบาท/คน/เดือน โดยคาดว่า สิ้นปีนี้จะมีรถคันแรกครบกำหนดการผ่อนชำระประมาณ 3-4 หมื่นราย
19 ต.ค. 2559

นายสมประวิณ มันประเสริฐ ที่ปรึกษาและหัวหน้าทีมวิจัยเศรษฐกิจ ธนาคารกรุงศรีอยุธยา เปิดเผยว่า ฐานะการเงินของครัวเรือนไทยทยอยฟื้นตัว เนื่องจากภาระหนี้จากรถคันแรกของครัวเรือนทยอยหมดลงนับจากปลายปีนี้เป็นต้นไป ส่งผลให้กำลังซื้อของครัวเรือนเพิ่มขึ้น 8,000-1.2 หมื่นบาท/คน/เดือน โดยคาดว่า สิ้นปีนี้จะมีรถคันแรกครบกำหนดการผ่อนชำระประมาณ 3-4 หมื่นราย
อย่างไรก็ตาม แม้โครงการรถคันแรกเริ่มทยอยหมดลง แต่ทิศทางหนี้ครัวเรือนจะไม่ปรับลดลงเร็วจากปัจจุบันอยู่ที่กว่า 80% ของจีดีพี ซึ่งในมุมมองของนักเศรษฐศาสตร์ต้องการเห็นหนี้ครัวเรือนต่ำลง แต่ไม่ควรลดลงเร็วเพราะสะท้อนว่าการบริโภคในประเทศหดตัวไม่เป็นผลดีกับระบบเศรษฐกิจ
ทั้งนี้ หนี้ครัวเรือนที่สูงถ่วงการบริโภคในประเทศ โดยเฉพาะภาคอีสานและ กทม. ที่สัดส่วนหนี้ต่อหัวสูงกว่าค่าเฉลี่ย ซึ่งผลสำรวจสิ้นเดือน มี.ค. 2559 ค่าเฉลี่ยหนี้ต่อประชากรอยู่ที่ 1.3 แสนบาท แต่หากคำนวณเฉพาะผู้มีหนี้ ค่าเฉลี่ยหนี้ต่อคนจะอยู่ที่ 5 แสนบาท
นายสมประวิณ กล่าวว่า แนวโน้มการบริโภคภาคเอกชนในไตรมาส 4 ยังไม่พบสัญญาณว่าจะหยุดชะงัก ปัจจัยบวกหลายด้านที่ทำให้รายได้ครัวเรือนสูงขึ้น เช่น การท่องเที่ยว โดยทัวร์ศูนย์เหรียญจะกระทบเพียงระยะสั้น ประกอบกับสัญญาณเศรษฐกิจฟื้นตัวที่เรียกความเชื่อมั่นผู้บริโภคกลับมา ทำให้การบริโภคในช่วงโค้งสุดท้ายของปีเติบโตได้ในลักษณะค่อยเป็นค่อยไป
สำหรับเศรษฐกิจไทย ปีนี้คาดว่าจะขยายตัว 3.2% และ 3.3% ในปี 2560 โดยมีแรงขับเคลื่อนคล้ายคลึงกันจากการใช้จ่ายภายในประเทศเป็นหลัก ส่วนแรงขับเคลื่อนต่างประเทศอ่อนแอ การส่งออกมีความเสี่ยงฟื้นตัวช้า 
ด้านทิศทางราคาน้ำมันในตลาดโลกจะสนับสนุนให้เงินเฟ้อทั่วไปทยอยปรับเข้าสู่กรอบเป้าหมายของธนาคารแห่งประเทศไทย (ธปท.) ที่ 1-4% ในเดือน ธ.ค.นี้ จึงคาดว่าคณะกรรมการนโยบายการเงินจะคงดอกเบี้ยนโยบายที่ 1.5% ถึงสิ้นปี